बाली बम विस्फोट का संदिग्ध पाकिस्तान में गिरफ्तार  
पाकिस्तानी खुफिया एजेंसी ने इंडोनेशियाई अलकायदा के सदस्य उमर पाटेक को गिरफ्तार कर लिया है। वह 2002 के बाली बम विस्फोटों का संदिग्ध है।
पाकिस्तानी खुफिया एजेंसी के अधिकारियों ने इंडोनेशियाई अलकायदा के सदस्य उमर पाटेक को गिरफ्तार कर लिया है। वह वर्ष 2002 के बाली बम विस्फोटों का संदिग्ध है, जिनमें 202 लोगों की मौत हुई थी।  खुफिया एजेंसी आईएसआई के एक अधिकारी ने नाम न बताने की शर्त पर एक दैनिक समाचार पत्र को बताया कि जेम्माह इस्लामिया आतंकवादी नेटवर्क के सदस्य पाटेक को हाल ही में गिरफ्तार किया गया है। उन्होंने कहा, हमने उसे कुछ दिन पहले ही गिरफ्तार किया है और प्रोटोकॉल के अनुसार गृह मंत्रालय, विदेश मंत्रालय और इससे संबंधित अन्य विभाग सुनिश्चित करेंगे कि उसे इंडोनेशिया वापस ले जाया जाए। पाटेक पर अमेरिका ने 10 लाख डॉलर का इनाम घोषित किया था।  रिपोर्ट के मुताबिक आईएसआई 35 वर्षीय पाटेक से पूछताछ कर रही है और यह प्रक्रिया पूरी होने के बाद उसे इंडोनेशिया को सौंप दिया जाएगा। एक सवाल के जवाब में पाटेक की गिरफ्तारी में कई खुफिया संगठनों के संयुक्त प्रयासों से इनकार करते हुए अधिकारी ने कहा, नहीं, यह पूरी तरह से आईएसआई का प्रयास है।